CELEX: C2005/031/52
Language: el
Date: 2005-02-05 00:00:00
Title: Υπόθεση Τ-456/04: Προσφυγή της Association Française des Opérateurs de Réseaux et Services de Télécommunications – AFORS Télécom κατά της Επιτροπής των Ευρωπαϊκών Κοινοτήτων που ασκήθηκε στις 12 Νοεμβρίου 2004

5.2.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 31/27
            
         Προσφυγή της Association Française des Opérateurs de Réseaux et Services de Télécommunications – AFORS Télécom κατά της Επιτροπής των Ευρωπαϊκών Κοινοτήτων που ασκήθηκε στις 12 Νοεμβρίου 2004
   (Υπόθεση Τ-456/04)
   (2005/C 31/52)
   Γλώσσα διαδικασίας: η γαλλική
   Η ένωση Association Française des Opérateurs de Réseaux et Services de Télécommunications — AFORS Télécom, που εδρεύει στο Παρίσι, εκπροσωπούμενη από τον Olivier Fréget, δικηγόρο, άσκησε στις 12 Νοεμβρίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει το άρθρο 2 της απόφασης C(2004) 3060 της 2ας Αυγούστου 2004, σχετικά με την κρατική ενίσχυση που χορήγησε η Γαλλία στη France Télécom·
            
         
               —
            
            
               να καταδικάσει την Επιτροπή στα δικαστικά έξοδα
            
         Ισχυρισμοί και κύρια επιχειρήματα:
   Στο πλαίσιο ενός σχεδίου με σκοπό την εξισορρόπηση του ισολογισμού της γαλλικής εταιρίας τηλεπικοινωνιών France Télécom, η Γαλλία που είχε τότε την πλειοψηφία των μετοχών της εταιρίας αυτής της χορήγησε προκαταβολή της συμμετοχής της για ενίσχυση των ιδίων πόρων υπό τη μορφή δανείου 9 δισεκατομμυρίων ευρώ. Με την προσβαλλομένη απόφαση η Επιτροπή διαπίστωσε ότι η εν λόγω προκαταβολή συνιστά κρατική ενίσχυση. Όμως με το άρθρο 2 της απόφασης αυτής έκρινε ότι δεν απαιτείται η λήψη μέτρων ανάκτησης του ποσού αυτού.
   Η προσφεύγουσα που επιχειρεί να ενώσει ένα μεγάλο ποσοστό των επιχειρήσεων τηλεπικοινωνιών στη Γαλλία, αμέσων ανταγωνιστών της France Télécom, φρονεί ότι δικαιούται να ζητήσει την ακύρωση του άρθρου αυτού. Στο πλαίσιο της προσφυγής της υποστηρίζει ότι η Επιτροπή υπέπεσε σε πρόδηλη πλάνη εκτιμήσεως κρίνοντας ότι δεν μπορεί να αποτιμήσει το πλεονέκτημα που κέρδισε η France Télécom μέσω των ενεργειών και των δηλώσεων του γαλλικού κράτους. Επιπλέον η Επιτροπή παραβίασε την αρχή της αναλογικότητας διότι θα ήταν λιγότερο επιβλαβές για την αγορά να δεχθεί ένα ποσό χαμηλότερο από την πραγματική αξία του πλεονεκτήματος και των αποτελεσμάτων του επί του ανταγωνισμού παρά να αποκλείσει την ανάκτηση. Η προσφεύγουσα υποστηρίζει περαιτέρω ότι εν πάση περιπτώσει η Επιτροπή δεν υποχρεούται να υπολογίσει επακριβώς το ποσό της ενίσχυσης.
   Η προσφεύγουσα υποστηρίζει επίσης ότι η Επιτροπή δεν έλαβε υπόψη την πάγια νομολογία που δεν επιτρέπει παρέκκλιση από την υποχρέωση ανακτήσεως των παρανόμων ενισχύσεων παρά μόνο σε εξαιρετικές περιπτώσεις ή περιπτώσεις απόλυτης αδυναμίας. Η προσφεύγουσα υποστηρίζει επίσης ότι η Επιτροπή κακώς έκρινε ότι η ανάκτηση της ενίσχυσης θα παραβίαζε τα δικαιώματα άμυνας καθώς και την αρχή της δικαιολογημένης εμπιστοσύνης.
   Περαιτέρω η προσφεύγουσα υποστηρίζει ότι η Επιτροπή παραβίασε την αρχή της διαφάνειας παραλείποντας να διαβιβάσει σε τρίτους ενδιαφερομένους, μεταξύ των οποίων και η ίδια η προσφεύγουσα, ορισμένες εκθέσεις εμπειρογνωμόνων που διαβίβασε η Γαλλική Δημοκρατία και οι οποίες στάθηκαν καθοριστικές για τη λύση που επέλεξε η Επιτροπή.
   Η προσφεύγουσα φρονεί επίσης ότι η Επιτροπή διέπραξε καταστρατήγηση διαδικασίας και αγνόησε τις δεσμεύσεις που επιβάλλουν οι δικές της κατευθυντήριες γραμμές όσον αφορά τις ενισχύσεις για αναδιάρθρωση. Επιπλέον, και μόνο το γεγονός ότι μια ενίσχυση κρίνεται ασυμβίβαστη ενώ στη συνέχεια δεν ζητείται η επιστροφή της συνιστά κατάχρηση εξουσίας, κατά την προσφεύγουσα. Τέλος η προσφεύγουσα επικαλείται παράβαση της υποχρέωσης αιτιολογήσεως.